На основу члана 44. Закона о култури („Службени гласник Републике Србије“, број 72/09, 13/16, 30/16 и 6/2020), члана 37. Статута Града Ниша ("Службени лист Града Ниша", број 88/08,143/16 и 18/2019) и члана 16. Одлуке о оснивању Историјског архива Ниш ("Службени лист града Ниша", број 2/11, 115/16 и 99/2020)

 Скупштина Града Ниша на седници одржаној \_\_\_\_\_\_\_\_\_\_\_\_\_\_ донела је

**Р Е Ш Е Њ Е**

 I **ДАЈЕ СЕ САГЛАСНОСТ**  на Програм рада Историјског архива Ниш за 2021. годину, број 01/969-20 који је донео Управни одбор ове установе, на седници одржаној 22.12.2020. године.

 II Програм рада Историјског архива Ниш за 2021. годину реализоваће се у складу са Финансијским планом ове установе за 2021. годину.

 III Решење доставити Историјском архиву Ниш, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

Бобан Џунић

***О б р а з л о ж е њ е***

 Управни одбор Историјског архива Ниш, на седници одржаној 22.12.2020. године донео је Програм рада Историјског архива Ниш за 2021. годину, број 01/969-20 и доставио га Секретаријату за културу и информисање на даљу надлежност.

Историјски архив Ниш је за седамдесетдве годинe постојања и рада дао немерљив допринос очувању драгоцене српске баштине и прерастао у препознатљиву установу чувара времена града Ниша и општина Сврљиг, Ражањ, Сокобања, Алексинац, Мерошина, Дољевац и Гаџин Хан. Тимским радом, уз поштовање свих закона и нормативних аката који регулишу рад архива, настојаће да задржи тренд, очува позицију коју има у Републици Србији и у целом региону.

У 2021. години ова установа ће наставити рад на унапређењу сајта Историјског архива у сврху чувања и дигитализације архивске грађе. У наредној години планирана је изложба „Конкордат у Нишу 1937“, која ће се одржати у холу Историјског архива, као и стална изложба на пешачким стазама Тврђаве, где би на великим паноима била представљена архивска грађа фондова Историјског архива.

Почетком 2021. године, као резултат сарадње Амбасаде Велике Британије и Историјског архива биће представљена изложба „Други Светски рат у Југославији“. Историјски Архив има у плану и израду два каталога којим би били представљени фондови Архива, затим наставак издавања Пешчаника у двоброју, као и ревизију “Водича кроз архивску грађу” и рад на сређивању архивске грађе смештене у Историјском архиву и новом депоу на простору Тврђаве. Наставиће се са заштитом покретних културних добара-архивске грађе у оквиру утврђеног система заштите и коришћења културних добара. Архив ће бити на услузи корисницима архивске грађе и библиотечког фонда и обезбеђивати им научну подлогу за њихова истраживања.

Да би пружио информације о културној-историјској баштини коју чува, Историјски архив ће приредити изложбу фотографија старог Ниша у сарадњи са Народним музејом Ниш, изложбу оживљавања старих разгледница уз стручну помоћ стручњака са Електронског факултета „Архимедиа груп“, организацију предавања, промоције публикација коришћењем нових информационо-комуникационих технологија. Уз подршку Министарства културе и информисања Републике Србије биће завршена започета обука запослених јединственом софтверу за дигитално управљање и чување архивске грађе АРХИС и имплементација овог јединственог софтверског решења.

Чланом 33. Одлуке о буџету Града Ниша за 2021. годину („Службени лист Града Ниша“, број 114/20) прописано је да „Директни корисници буџетских средстава, који су у буџетском смислу одговорни за кориснике буџетских средстава, врше расподелу средстава индиректним корисницима у оквиру својих одобрених апропријација.“ Градска управа града Ниша - Секретаријат за културу и информисање, дала је сагласност на Финансијски план Установе, који је у циљу целовитог сагледавања Програма достављен у прилогу.

 Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Историјског архива Ниш за 2021. годину.

 СЕКРЕТАР

 Александра Радосављевић